Oktober 2017 – TEENSPANNING
'n Reisveslag deur Helgard Honiball ZS6HON
Iran is 'n land in variasies van dowwe kleure. Variasie tussen woestyn sand bruin tot geboue bruin, en dit is dit. Enigste kleur wat te bespeur is, is die helder groen vlae op maste elke hier en daar. Tot swart vlae (iets te make met die godsdienstige fees) lyk of dit 'n skreeuende kleur is teen die bruin agtergrond.
Iran is egter 'n plek met 'n baie vriendelike ambassade. Hulle nooi jou in agter pantser deure na 'n konferensie tafel om te hoor wat jy in daai wildernis wil gaan maak. Die man van die ambassade lyk soos 'n skraal Ossewa ben Lategan en hy is welsprekend. Sy klere lyk of hulle al 'n paar myle op het, en hy dra nie 'n gordel nie. Maar binne vyf minute weet hy wat hy wil weet en kan ons ons visums oor drie dae kom haal. Op die oog af glad en als te vlot. Onheilspellend vlot.
Met die aankoms in Tehran, verwittig die lugredery jou dat alle vrouens 'n doekie op die kop moet dra. Serp, sakdoek of kussingsloop maar maak 'n plan. As jy 'n morele beswaar daarteen het, nooi hulle jou vriendelik om liewers op die vliegtuig te bly, want op die loopplank staan gewapende polisie drie tree van die deur af om seker te maak hulle koppe is bedek.
Nou daar is niks soos swak beplanning om 'n reis na 'n militante moslem land op te kikker nie. Daag ons mos op net mooi die dag voor die grootste fees op hulle kalender. Dit beteken jy wen die troosprys van drie nagte in 'n vierster hotel. Jy kan nêrens heen gaan nie want daar is nie vervoer nie want almal is besig om in die strate in 'n prosessie eienaardige kaperjolle te maak.
En dan is daar niks wat swak beplanning afrond soos voedselvergiftiging nie. Ja, nogal halaal voedselvergiftiging by dit als. Halaal voedselvergiftiging werk nog soos 'n brandslang na een en twintig immodiums. Tehran se rioolstelsel kan nie papier verwerk nie, en dus kan jy nie papier in die toilet afspoel nie. Daar is 'n blikkie langs die troon waar jy die papiertjie ingooi nadat jy jou -met permissie gesê – gestort het met 'n hand stort langs die troon. Hier onder is die kennisgewing wat langs die troon opgeplak is.
Op ons eerste werksdag het die gasheer by 'n apteek gestop, en hulle gee jou sommer antibiotika oor die toonbank, want hulle het régte borshare. Dit het ook nie gewerk nie en ek is knyp-knyp al swetend in die middel agter in die kar van sleutelgat toilet tot sleutelgat toilet vier ure se reis ver na 'n myn. Nou die liewe lesers wat nou nog nie my penarie waardeer nie, kan maar net op eie tyd en teiken 'n vyf sent probeer raak spuit met 'n bottel Wimpy mosterd. Sonder om die skoene te tref.
Oor myne: Myne het oor die jare vir my 'n bekende stel geluide en reuke gekry. Soos ouma se kombuis. Jy assosieer ouma met anys en 'n songebakte warm novilon geur. Maak nou nie saak waar jy kom nie, ondergrond is daar 'n muwwe reuk en hol geklingel van staalwerk in die skag. Selfde met hysmasjiene en hysmasjien drywers. In Suid Afrika is daar altyd 'n grusame ondertoon van sigaretrook en motiverings plakkate teen die mure. Van daai motiverings plakkate met die onskaam tannies op. En dit is die enigste verskil met Iran – geen plakkate van kaal tannies daar.
In die foto staan daar 'n keteltjie wat amper lyk soos 'n hubbly bubbly, behalwe dat hy tee brou. Op die feesdae is deel van die fees dat mense vir die armes – en die infidels- tee op straat uitdeel. Dan pak hulle goudbeslane keteltjies uit om die armlastiges te bedien met 'n onheilspellende glimlag.
Hier bo staan ons op 'n oopgroef myn 40km van Afghanistan, en die Afrikaner wonder "Wat de hel het hulle besiel om hier te kom delf". Die Duitser in die middel dink "Ek hoop die Afrikaners het iets sinvols om vir die mense te sê". En die Arabier dink "Dit lyk of ek die een met maagwerk kan bekeer, want hy het hom klaar amper dood gebollie".
Kos. Heerlike kos. As daai mense jou voer, dan doen hulle dit ordentlik. Hier onder is 'n bord kos vir een persoon. Dit is skaaptjops (wat dalk van 'n bok geoes is), saffraan rys, en soetrissie. Hulle hou van hulle piekel komkommers, en bykans elke maaltyd (ontbyt ingesluit) het 'n piekel van een of ander vorm. Naas piekels is soetrissies die gewildste. Piesangs word glo in Dubai verbou, want jy sal Iran nou nie uitskel vir vrugbaar en waterryk nie. Coke kry jy nie, maar net Pepsie – iets met sanksies te make. En vir dieselfde rede is daar 'n swetterjoel Renaults op die paaie want sekere Franse het sanksies minder aantreklik gevind.
Ons toer 'n moskee: Die godsdienstige hoofstad van Iran is Mashad. As belonign vir ons swak beplanning land ons op 'n vlug soontoe douvoordag en betyds vir die gasheer om ons die moskee te gaan wys. Eintlik is dit 'n moskee in 'n moskee met nog moskees rondom. Omtrent 10Ha as ek reg onthou. So met die aankom slag (na lughawe sterkte sekuriteit) kry ons eers induksie. Ons kyk na 'n video onder toesig van 'n imam wat my laat dink aan Jafar van Alladin. Hy verneem of daar iets is wat ons wil weet.
Nou is seker die verkeerde tyd om te vra dat ek nog altyd wonder wat word van 'n man se vuis as hy sy hand oop maak, want ek vermoed die man kan 'n plotselinge onderontwikkeling van sy humoristiese konteks ontwikkel as hy met ligsinnigheid gekonfronteer word.
Ons antwoord dat ons nie vrae het nie. Die imam is bietjie ontsteld, maar hy hou sy gesig vriendelik. Dis net sy hande wat hy moet inmekaar vou om kalm te bly. Ons eerste stop is die plein voor een van die eerste moskees.
Duidelik is ons gedragskode uit. Die vrouens draai daai swart gewaad, en mans almal ge-kispak in swart of grys. Die imam wil weet of ons nou vrae het, maar ons het nog nie. Sy neusvleuel toon nou 'n spiertjie wat spring. Hy vat ons na 'n ingang van 'n saal een vloer ondergrond. Jy moet jou skoene in 'n deursigtige plastiek sak plaas sodat jy nie stof intrap nie. Hier sit troppe mense rond in op weelderige matte en berei voor om te gaan bid bo.
Die imam vra weer of ons vrae het, maar ons infidele het nog niks in ons breins ontdek waarmee hy kan help nie. Het sy oog nou 'n springende spiertjie gekry? Ek kon nie sien nie, want hy gee nou moed op en los ons in ons gasheer se sorg. Die wys ons nog 'n binneplein waar koepels met goud beslaan is en parkeer ons dan in die infidel area terwyl hy gaan bid.
Die musiek en dreunsang blêr en ons probeer onsigbaar raak. Dit het hom 'n uur geneem en toe kom verwyder hy ons.
Emirates het my op die terugvlug reg langs die geriefie geplaas, vir die wedersydse beskerming van my en die mede passasiers. Ek dink nie Iran is 'n plek wat op my sal groei soos Indië nie, maar wel 'n ondervinding.
OVG 22 OKT 2017. RUIMTE ROMMEL – NUWE MARS RUIMTEPAK
2017-10-24 2017-10-24 zs6sp
Weereens hartlik goeiemore aan elkeen wat ingeskakel is hier by ons weeklikse program van eerstens ARIA en dan ook ONDER DIE VERGROOTGLAS. Ek moet darem net eers kommentaar lewer oor die weer aangesien ons darem so hier en daar `n paar drupples reën oor die land heen gekry het. Ek moet egter noem dat die week wat voorlê lyk nie te goed vir goeie reënval nie aangesien, soos dit vir my voorkom, nie te veel ontwikkeling van goeie rëen wolke in die trope, en dis nou daar in die Kongo en omgewing vorm of voorkom nie. Miskien gebeur daar dalk net iets later in die week.
Ek het verlede Sondag belowe dat ek `n bietjie dieper gaan delf in die nuutste nuus rondom die Mars projek maar vir een of ander duistere rede het my artikels wat ek afgelaai het van NASA verdwyn. Ek is seker daarvan dit was die GREMLINS. Daar was juis nou die dag `n berrig in dagblad dat die GREMLINS biljoene Rand hier in ons land verduister het. So as jy dalk iets vermis, blameer die GREMLINS.
My dogter wie al vir die afgelope 10 jaar in Dubai skool hou het my die volgende artikel. Wys jou net watter invloed het ONDER DIE VERGROOTGLAS op my familie. Hulle werk saaam met Pa om dit `n sukses te maak.
Volgens Kelly Clarcke `n joernalis van DIE KHALJEE TIMES in Dubai was die inwoners van Dubai die afgelope Maandag 15 Oktober groot skrik op die lyf gejaag. Vir die eerste ruk het die mense nie geweet wat hulle sien of dalk gaan tref nie. Baie het gedink dit is `n meteoriet wat dalkies net groot skade kon aanrig.
Tonne selfoonvideos was na die plaaslike koerant die KHALJEE TIMES gestuur van oog getuies wat die moontlike meteoriet wat met `n boog trajek oor Dubai getrek het terwyl dit uitgebrand het, waargeneem . Die geheim is toe opgelos want gelukkig was dit nie `n meteor nie en dit was ook nie Supeman wat oppad was om een of ander booswig die stryd aan te sê nie.
Die eerste berrigte het hier van 19:35 begin instroom van ooggetuies wat die vuurbal wat deur die lug getrek gesien het. Soos ek gesê het, die mense was regtig uiters paniek bevange oor die snaakse bal van vuur wat die hemelruim nogal `n bietjie verlig het ook.
Gelukkig kon Hassan Al Harriri, die direktreur van die Dubai Astronomie Groep die publiek gerus stel dat wat hulle waargeneem en gesien het nie `n meteoriet was nie maar wel `n stuk ruimterommel.
Na die verskillende oproepe het die astronomie groep dadelik aan die werk gespring en NASA se webwerf begin nagaan vir moontlike vallende ruimte rommel . Hassan Al Harriri kon toe ook bevestig dat wat gesien was as `n meteriet inderdaad `n stuk ruimterommel is wat glo geidentifiseer is as die "PROGRESS MODULE MO7 SL-4 R/B."
Verdere inligting wat bekom was, was dat die stuk 6.5 meter lank was en 2.5 meter in deursnee. Die stuk het so ongeveer 140 kilometer bo die aarde , kom ek sê nou maar gevlieg en was vir 80 sekondes sigbaar.
Nou kan jy vra maar wat was die stuk rommel nou eintlik. Wel weereens volgens NASA was dit glo `n stuk van `n Russiese ruimtetuig wat vrag na die INTERNASIONALE RUIMTESTASIE vervoer het.
Soos die mens nou maar net eenmaal is was die mense maar baie skepties en het swaar gesluk aan die verduideliking wat Hassan Al Harriri vir die vreemde verskynsel verskaf het. Al Harriri het gesê dat die inligting defnitief deur NASA bevestig was. Hy het ook bevestig dat NASA beplan die terugkeer van sekere ruimterommel na die aarde toe. Die stukke ruimterommel dring die aarde se atmosfeer so hoog binne wat veroorsaak dat dit defnitief , en ek sê in aanhalingstekens darem nie skade op die aarde , dorpe , stede en aan mense sal aanrig nie. Na die RUSSIES debakel so `n paar jaar gelede is ek maar baie skepties om die volgende te glo. NASA sê dat gemeenskappe gewaarsku sal word as die stukke rommel laer as `n 100 kilometer bo die aarde sou begin daal.
Ek weet darem nou nie of ek sou dink dit is baie mooi as die ding nou hier op my huis sou afpeil nie, maar Al Harriri sê ook verder die inwoners van Dubai was gelukkig om so `n iet te sien want dit was asemrowend mooi.
Sou daar dalk stukke oorgebly het en nie uitgebrand het nie sou dit volgens Al Harriri in die Indiese oseaan beland het. Nou- ja Mnr Al Harriri onthou net daar is bote en groot skepe wat ook van die Indiese oseaan gebruik maak. Net so `n laaste opmerking wat Al harriri gemaak het was dat meteoriete teen `n baie hoë spoed beweeg en baie meer reguit aarde toe val teenoor die stuk rommel wat glo baie stadig deur die lug getrek het en lank gevat het om hoogte te verminder.
Kom ons bly vir nog so `n wyle in die ruimte want al my Mars artikels het nie darem heeltemal voete gekry nie.
So `n maand gelede het Elon Musk oud Suid Afrikaner en uitvoerende direkteur van SPACEX `n nuwe baie gemaklike ruimtepak wat ontwerp is vir toekomstige ruimtemanne en dames wat moontlik die pad na Mars toe sal aanpak bekend gestel. Die ruimetpak is glo helder wit en silwer. Musk sê dat die ruimtepak alreeds getoets is onder dubbel hoë vakuumdruk toestande . `n Ruimtepak moet glo voldoen om die ruimteman of dan ook natuurlik ruimtedame se liggaam te beskerm asook om aarddruk toestande na te boots.. Soos ek genoem het hierdie pakke sal gebruik word deur mense oppad na Mars , die Maan en die INTERNASIONALE RUIMTESTASIE. Dus dit sal nie buite die ruimetuig gebruik kan word vir byvoorbeeld werk aan die IRS nie. Daarvoor sal nog steeds die ou ruimtepakke gedra word.
SPACEX het ook nou aangekondig dat hulle beplan om binnekort twee lede van publiek, en ek vermoed dit sal Amerikaners wees vir `n vlug om die maan te stuur. Miskien sal ek daarvan hou om dit te doen maar defnitief nie Mars toe vir my nie , dankie.
Maar net so voor ek weer afsluit. Peter Spicket ZS6SP (Staats President in MRK) doen `n baie groot werk met by Magalies Radio- Amateurklubse maandblad wat bekend is as "TEENSPANNING. Ek wil jou graag uitnooi om na die volgende Blog adres te gaan kyk "https://teenspanning.wordpress.com " Elke Sondag se ONDER DIE VERGROOTGLAS artikel word eers sommer pragtig deur Peter opgetof met prente, illustrasies en nog meer . Jy kan die volle artikel weer gaan lees as jy dalk iets gemis het. Dit is ook lekker om jou in die meegaande prente te verlustig.
……………….en ja !! laastens . Ek doen weer `n berroep om alle amateurs om asseblief vir my en Dawie name deur te stuur van persone met wie ons kan gaan gesels oor sy of haar Radio-amateurlewe . Ek sal seker so oor twee weke vir jou gesprek uitsaai met `n baie bekende amateur by wie so `n paar weke gelede gaan kuier het.
Mag jy en jou familie `n pragtige gesonde week ervaar en ek wens vir baie reën in die Kaap en baie ander plekke waar dit uiters droog is.
Spoetnik: 60 Jaar gelede
Die ruimte-eeu het begin op 4 Oktober 1957, met die lansering van die wêreld se eerste nagemaakte Aard satelliet. Spoetnik 1 het mense gefassineer en ook groot bekommernis by mense tot gevolg gehad. Dit het ook die VSA se ruimte-program in 'hoë rat' geplaas. Spoetnik was gevolg deur 'n vinnige reeks prestasies deur die Sowjetunie: Die eerste maan ondersoek tuig, eerste man in die ruimte, eerste pogings om Mars en Venus te ondersoek. Dit het tesame gevloei met die ontwikkeling van hul Interkontinentale Ballistiese Missiele (ICBMs) met kernoorlog punt. Hierdie is gevolg met dekades van eksperimentasie en beplanning waarvan meeste Westerse deskundiges onbewus was.
Gedurende die 1930's het die Sowjetunie ook 'n groot, goed-georganiseerde poging aangewend om vuurpyle en vuurpyl enjins te ondersoek. Die mees belangrikste vuurpyl in die geskiedenis van ruimteverkenning was heel waarskynlik die R-7. Oorspronklik ontwerp as 'n ICBM, het dit egter vinnig die werkesel geword van die Sowjet ruimteprogram. Die modern Soyuz vuurpyl is 'n direkte afstammeling van die R-7, nog steeds in gebruik na 60 jaar en 1600 sendings.
'n Veranderde weergawe van die R-7 is ook gebruik om die Sowjetunie se Spoetnik satelliete te lanseer
Spoetnik 1 (Russies: Prosteisji Spoetnik-1, of Elementêre Satelliet-1) was die eerste satelliet wat om die Aarde gewentel het. Dit is op 4 Oktober 1957 deur die Sowjetunie in 'n ovaalvormige, lae wentelbaan geplaas en was die eerste van 'n reeks satelliete wat saam bekend staan as die Spoetnik-ruimteprogram.
Die onverwagte aankondiging van die Spoetnik se lansering was die begin van die Ruimte wedloop tussen die Sowjetunie en die VSA in die Koue Oorlog. Dit het 'n tydperk van nuwe politieke, militêre, tegnologiese en wetenskaplike ontwikkelings ingelui.
'n 40 kopek-seël wat Spoetnik 1 se wentelbaan aandui.
Spoetnik 1 het ook gehelp om die digtheid van die aarde se boonste atmosfeerlaag te bepaal deurdat die veranderinge in die satelliet se wentelbaan gemeet is. Dit het ook data verskaf van die verspreiding van radioseine in die ionosfeer. Inligting oor meteoroïede is ook na die aarde teruggesein.
Spoetnik 1 is van Terrein No. 1 by die 5de Tjoeratam-lanseersentrum (nou Baikonoer) in die Kazachstanse Sosialistiese Sowjetrepubliek gelanseer en het teen 29 000 km per uur om die aarde gewentel. Dit het 96,2 minute geneem om 'n omwenteling te voltooi en het radioseine teen 20.005 and 40.002 MHz uitgestuur, wat deur radio-amateurs regoor die wêreld opgevang is. Die seine is 22 dae lank uitgestuur totdat die sender se batterye op 26 Oktober pap geword het. Die satelliet het op 4 Januarie 1958 uitgebrand toe dit die aarde se atmosfeer binnegedring het nadat dit 60 miljoen km gereis het en drie maande in sy wentelbaan was.
Spoetnik 2 (Russies: Prosteisji Spoetnik-2, of Elementêre Satelliet-2) was die tweede satelliet wat om die Aarde gewentel het. Dit is op 3 November 1957 deur die Sowjetunie gelanseer en was die eerste satelliet met 'n lewende dier, die hond Laika.
Die satelliet was 'n 4 meter hoë, keëlvormige kapsule. Dit het verskeie kompartemente gehad vir radiosenders, 'n telemetrie stelsel, 'n programmerings eenheid, 'n temperatuurbeheer stelsel en wetenskaplike instrumente. Die hond Laika was in 'n spesiaal verseëlde kajuit.
Ingenieurs- en biologiese data is 15 minute lank tydens elke omwenteling na die aarde gestuur deur 'n Tral D-telemetrie stelsel. Twee meters het son-, ultraviolet-, kosmiese en X-strale gemeet. Daar was nie 'n televisiekamera aan boord nie – foto's van honde op Spoetnik 5 word dikwels verkeerdelik as dié van Laika geïdentifiseer.
Posseël ter herdenking van Spoetnik 2.
Spoetnik 2 is in 'n 212 x 1 660 km-wentelbaan geplaas met 'n vuurpyl soortgelyk aan die een wat vir Spoetnik 1 gebruik is. Nadat die satelliet sy wentelbaan bereik het, is die neuskeël suksesvol afgeskiet, maar die Blok A-kern het nie soos beplan afgeskei nie. Dit het die werking van die hittebeheer stelsel in die wiele gery. Verder het 'n deel van die isolasiemateriaal afgeskeur, wat tot gevolg gehad het dat die binneruim temperature van tot 40 °C bereik het. Spoetnik 2 se wentelbaan het afgeneem en dit het die aarde se atmosfeer op 14 April 1958 binnegedring ná 162 dae in die ruimte.
Die eerste lewende wese in die ruimte groter as 'n mikrobe was 'n baster Samojeed-wyfie met die naam Koedrjafka ("Krulletjies"), maar sy is later Laika ("Blaffer") herdoop. Sy het sowat 6 kg geweeg. Die opgestopte kajuit, met druk beheer, was groot genoeg sodat sy kon staan of lê. Dit is van suurstof voorsien en die kos en water was in 'n gelatien vorm.
Laika het 'n veiligheidshelm aangehad en elektrodes het tekens van lewe gemeet. Volgens die meters was Laika aanvanklik ontsteld, maar sy het haar kos geëet. In Oktober 2002 het Russiese bronne bekend gemaak dat Laika ná 'n paar uur dood is aan hitte en stres, en dat sy nie versmoor het soos aanvanklik geglo is nie. As sy nie daaraan gevrek het nie, sou sy uitgesit gewees het met behulp van vergiftigde kos, anders sou sy doodgebrand het toe die satelliet die aarde se atmosfeer binnegedring het. Die sending het die eerste data verskaf oor die gedrag van 'n lewende organisme in 'n ruimte-omgewing.
Spoetnik 3 (Russies: Satelliet-3) was die derde satelliet in die Spoetnik-ruimteprogram. Dit is op 15 Mei 1958 deur die Sowjetunie gelanseer vanaf die Tjoeratam-lanseersentrum (nou Baikonoer) in die Kazachstanse Sosialistiese Sowjetrepubliek. Dit was 'n navorsingsatelliet om die boonste atmosfeer en die nabye ruimte te verken.
In Julie 1956 het die Sowjetunie onderneem om sy eerste satelliet om die aarde te ontwerp en bou. Dit is die ISZ (vir искусственный спутник Земли; iskoesstwenni spoetnik Zemli of "kunsmatige aardsatelliet") genoem. Dit was veronderstel om die Sowjetunie se eerste satelliet te wees. Die lansering is egter voortdurend uitgestel en eindelik is die eenvoudige Spoetnik 1 en daarna Spoetnik 2 in die plek daarvan gelanseer uit vrees dat die VSA die Sowjetunie in die ruimte sou voorspring.
Spoetnik 3 was keëlvormig, 3,57 m lank en 1,73 m breed by sy basis. Dit het 1 327 kg geweeg. Twaalf wetenskaplike instrumente aan boord het data verskaf oor onder meer die druk en samestelling van die boonste atmosfeer, die konsentrasie van gelaaide deeltjies, atoom kerns in kosmiese strale en magnetiese en elektrostatiese velde. Dit het tot 6 April 1960 in sy wentelbaan gebly.
Spoetnik 4 of Korabl-Spoetnik 1 (Russies: Skipsatelliet-1) was die eerste toetsvlug van die Sowjetunie se Wostok-ruimtetuig wat later vir die eerste bemande ruimtevlug gebruik sou word. Dit is op 15 Mei 1960 gelanseer. 'n Fout in die gids stelsel het veroorsaak dat die tuig na 'n hoër wentelbaan beweeg het in plaas daarvan om terug te keer aarde toe. Dit het die atmosfeer eers op omstreeks 5 September 1962 binnegedring. 'n Stuk is gevind in die middel van 'n straat in Manitowoc, Wisconsin, in die noorde van die VSA.
Die ruimtetuig, die eerste in 'n reeks waarmee die moontlikheid van bemande ruimtevlugte ondersoek is, het wetenskaplike instrumente bevat, asook 'n televisie stelsel en 'n kajuit met 'n pop.
'n Sowjet-posseël om die vlug te gedenk.
Spoetnik 5 of Korabl-Spoetnik 2 (Russies: Skipsatelliet-2) was die tweede toetsvlug van die Sowjetunie se Wostok-ruimtetuig wat later vir die eerste bemande ruimtevlug gebruik sou word. Dit was die eerste keer dat diere die ruimte ingestuur is en veilig teruggebring is aarde toe. Dit is op 19 Augustus 1960 gelanseer en het die weg gebaan vir die eerste bemande ruimtevlug, Wostok 1, wat minder as agt maande later gelanseer is.
In die ruimtetuig was twee honde, Belka en Strelka, 40 muise, twee rotte en verskeie plante, sowel as 'n televisiekamera wat die honde afgeneem het. Die tuig het op 20 Augustus teruggekeer, 'n dag ná die lansering. Al twee die diere was veilig en kort ná die landing is een van Strelka se hondjies na Caroline Kennedy, dogter van die destydse pres. John F. Kennedy, gestuur as 'n geskenk van die Sowjetunie.
Spoetnik 6, Korabl-Spoetnik 3 (Russies: Skipsatelliet-3) of Wostok-1K No. 3 was 'n Sowjet-ruimtetuig wat in 1960 gelanseer is. Dit was 'n toetsvlug vir die Wostok-ruimtetuig en het twee honde bevat, Ptsjolka en Moesjka (die Russiese verkleinwoorde van "by" en "vlieg" onderskeidelik), sowel as 'n televisiekamera en wetenskap instrumente.
Spoetnik 6 is op 1 Desember 1960 van Terrein No. 1 by die 5de Tjoeratam-lanseersentrum (nou Baikonoer) in die Kazachstanse Sosialistiese Sowjetrepubliek gelanseer vooraan 'n lanseer vuurpyl. Dit is in 'n lae wentelbaan om die aarde geplaas. Die vlug het 'n dag geduur, waarna dit op 2 Desember weens 'n tegniese fout in die atmosfeer gedisintegreer het.
Spoetnik 7 of Tjazjoli Spoetnik (Russies: Swaar Satelliet), ook bekend as Wenera 1WA No. 1, was 'n Sowjet-ruimtetuig. Dit is op 4 Februarie 1961 van Terrein No. 1 by die 5de Tjoeratam-lanseersentrum (nou Baikonoer) in die Kazachstanse Sosialistiese Sowjetrepubliekgelanseer en was veronderstel om die eerste ruimtevlug te wees om die planeet Venus te verken.
Weens 'n tegniese fout het Spoetnik 7 egter nooit sy lae wentelbaan verlaat nie. Dit het die aarde se atmosfeer op 26 Februarie 1961 oor Siberië binnegedring. In 'n poging om die mislukking van die ruimtesending te ontken het die Sowjet-regering aangekondig dat die tuig 'n toetsvlug was vir 'n "swaar satelliet" wat sou dien as lanseer platform vir toekomstige sendings.
Nog 'n tuig, die Wenera 1, is 'n week later suksesvol in 'n heliosentriese wentelbaan na Venus geplaas, maar die instrumente het 'n week later foutief geraak.
Ander Sowjetunie lanserings genoem Spoetnik in die VSA (Die Sowjet Unie naam is ook aangedui):
Sputnik 8 – Venera 1
Sputnik 9 – Korabl-Sputnik 4
Sputnik 10 – Korabl-Sputnik 5
Sputnik 11 – Kosmos 1
Sputnik 12 – Kosmos 2
Sputnik 13 – Kosmos 3
Sputnik 14 – Kosmos 4
Sputnik 15 – Kosmos 5
Sputnik 16 – Kosmos 6
Sputnik 17 – Kosmos 7
Sputnik 18 – Kosmos 8
Sputnik 19 – Venera 2MV-1 No.1
Sputnik 20 – Venera 2MV-1 No.2
Sputnik 21 – Venera 2MV-2 No.1
Sputnik 22 – Mars 2MV-4 No.1
Sputnik 23 – Mars 1
Sputnik 24 – Mars 2MV-3 No.1
Sputnik 25 – Luna E-6 No.2
Saamgestel vanaf Wikipedia inskrywings
OVG – 15 OKT 2017 – SPUTNIK SE BEEP 60 JAAR GELEDE – SJINA IS NUWE RUIMTE MOONDHEID – TAXIS VLIEG AL TEEN 2019 – ELEKTRIESEMOTOR WEDLOOP BEGIN IN ALLE ERNS – MUSK MAAK EERSTE VLUG VAN MENSE IN 2024 NA MARS BEKEND.
2017-10-16 2017-10-21 zs6sp
Hartlik goeiemore en dankie dat jy weer die moeite gedoen om jou radio aan te skakel en so `n bietjie knus in jou radiokamer te verkeer , ja , en dalk met `n lekker koppie Boeretroos. Soos ek die afgelope paar weke nou al kort – kort noem bly die weer net aanhoudend manewales uithaal. Sneeu in Oktober , en bergpasse wat gesluit word en onbegaanbaar is asgevolg van die sneeu. Ons het gedink dat die orkane Harvey en Maria groot probleme veroorsaak het in die VSA maar hier te lande word daar oorstromings ondervind in die Kwazulu-Natal areas asook blykbaar kleiner orkane hier aan die Wesrand. Maar weet net verseker dat die klein orkane het uiters groot skade asook lewensverlies veroorsaak. Ook maar net weer `n gevoel wat ek kry. Ek verwag hierdie somer, elektriesestorms en hael wat ernstige skade aan motors , eiendom en gesaaides kan aanrig. Maar kom ons hoop en bid dat ons dit gespaar sal word. Daar is egter ook darem `n bietjie goeie nuus. Volgens die Suid Afrikaanse weerburo lyk dit asof daar vandag en more `n goeie kans is vir `n paar baie welkome reënbuie in die Weskaap en omgewing. Dit wil ook voorkom of ons darem nou warmer toestande kan kry.
So `n week of twee gelede was dit kan jy glo, 60 jaar gelede wat die eerste seine vanuit die ruimte hier op aarde gehoor was. As jy nou al `n bietjie gevorder het in die jare sal jy onthou dat op 4 Oktober 1957 was Sputnik deur die Russe gelanseer vanuit Kazakstan. Die lanseerbasis staan deesdae bekend as die Baikonur Cosmodrome. Hierdie lansering van Sputnik het natuurlik die Amerikaners tot in hulle fondamente geskok want Amerika het nie verwag dat Rusland se ruimteprogram so ver gevorderd was nie. Die Sputnik het bestaan net uit `n sfeer , `n stel batterye , `n sender , `n aktiewe drukskakelaar om grondbeheer in kennis te kon stel as sou `n mikrometeoriet dalk net die 58 sentimeter sfeer binnedring en beskadig. Dit was dan ook die begin van die ruimtewedloop tussen Amerika en Rusland. Maar op die stadium wil dit voorkom asof Amerika baie ver voorloop met juis nou ook die reis wat mense binnekort gaan onderneem na die planeet Mars. Net so terloops . Ek kan onthou dat ek en my neef daardie spesifieke aand nog op hulle garage se dak daar in Nu Muckleneuk hier in Pretoria geklim het om die wonderlike Sputnik beter te kon sien. Bid jou dit aan , `n volle 3 meter nader. Maar , nou-ja , iets wat soos gister my nog by bly en wat jy nie maklik vergeet nie.
Daar het egter nou al vir `n paar jaar nog `n rolspeler op die voorgrond getreë. en dit is Sjina. Hierdie moondheid het nou `n nuwe radikale plan in werking gestel om vuurpyle en mense baie binnekort die ruimte in te stuur. Sjina gaan glo beweeg van grondgebaseerde lanseer platvorms na vragskepe en vliegtuie. Die Sjinese AEROSPACE SCIENCE and TECHNOLOGY CORPORATION beplan om sommer vroeg in 2018 vragskepe naby die ewenaar te stasioneer waarvan die LONG MARCH 11 vuurpyle gelanseer gaan word. Die Y-20 vliegtuie sal gebruik word om vastebrandstof vuurpyle te lanseer. Sjina meen dat deur vuurpyle van seeplatvorms en van vliegtuie te lanseer sal hulle instaat stel om vuurpyle vinniger in die ruimte te kry. Al word daar meer brandstof gebruik om `n vuurpyl van `n vliegtuig te lanseer sal dit glo ook goedkoper wees.
Terwyl ons nou nog besig is met vuurpyle en diesmeer kan jy net die volgende vraag vra. Hoekom word robotte op ruimtesendings gestuur. Eintlik is die antwoord voor die handliggend. Met `n robot op `n ruimtesending is daar baie minder bekommernisse oor hulle veiligheid. Sou hy iets oorkom is daar gelukkig nie `n mens se lewe op die spel nie. Uit die aaard van die saak wil beleggers hê dat die robotte wat vir hulle spesifieke doel gemaak is ten minste vir `n lang tyd moet kan werk sonder probleme. Hulle moet ondersoeke kan doen en informasie kan terugstuur van die area of planeet waar hulle ontplooi is sonder om elektroniese probleme te gee. Sou `n robot missie vaal sal die mense wie daar by bettrokke is nog steeds nie in gevaar wees nie.
Ek glo dat ruimte agentskappe en navorsers sal in die toekoms meer en meer gebruik maak van robotte om hulle doel te bereik. As jy so `n bietjie terug dink sal jy kan onthou dat ek genoem het dat weermagte oor die wêreld heen al meer van robotsoldate gebruik gaan maak om die verlies aan menselewens gedurende oorlogsituasies baie meer te beperk.
Die volgende berrig is vir my erg kommerwekkend. Daar word berrig dat die eerste vlieënde TAXI`s glo teen 2019 `n werklikheid wees. Ek maar net sê behoede my en jou as dit hier in Suid-Afrika dalk gaan gebeur. Jy kan maar net dink dat in die huidige situasie so `n iets nooit in ons land sal werk nie. Ek glo nie dat een taxi operateur `n vlieglisensie sal kan verwerf nie.
Die motorreus GENERAL MOTORS het ook bekend gemaak dat hy teen 2023 `n totaal van 20 tenvolle elektries aangedrewe motors gaan vrystel. Elektriese motors is lankal nie meer net vir `n uitgesoekte groep mense beskikbaar nie.
`n Aantal veteraan motorvervaardigers het juis nou begin om aan die ELEKTRIESEMOTOR wedloop te begin deelneem. Sommige het alreeds bekend gemaak dat hulle net elektriese motors gaan vervaardig . GM het ook bekend gemaak dat hy intensief navorsing gaan doen ten opsigte van elektriese batterye en waterstof aandrywing vir motors.
……….en net so voor ek afsluit. Dit is nou amptelik . Elon Musk die stigter van SPACEX het bekend gemaak dat die eerste mens of mense offisieël in 2024 die lang pad of is dit nou die lang vlug van so ongeveer 6 maande sal aanpak na die planeet Mars.
Nou wonder ek net of dit `n Van Der Merwe grap is , maar ek het gehoor dat die eerste persoon hier vanuit Suid-Afrika wie na Mars sal vertrek is glo `n Van Der Merwe. Wat `n mal spul eintlik, want besef jy, wat nou ook die malperd opgesaal het om wel tot die stap oor te gaan dat jy nooit weer gaan terugkom aarde toe. Die Mars reisigers moet baie opleiding ondergaan asook sielkundige toetse om te bepaal of hulle psigies gereed is vir so `n lang vlug en verblyf op Mars. Maar wraggies hoor vir my, jy moet definitief 'n psigiese skroef los hê om tot so `n drastiese besluit in jou lewe oor te gaan. Volgende week gaan ek so `n bietjie dieper delf in die Mars projek van Musk waar hy sy "BFR" visie bekend gemaak het. Jy kan maar solank dink waarvoor staan "BFR" .
…………..en laastens. Binne die volgende paar weke kan jy weer luister na nog `n onderhoud wat ek met `n baie bekende radioamateur wie ook diep spore in die amateur wese getrap het.
Ek groet. Van my Johann du Plessis ZS6PSS , mooiloop, hou jou oë oop en wees veilig.
2017-10-13 2017-10-13 zs6sp
Hartlik goeiemore en welkom aan `n elk en `n inkelte weer hier by ONDER DIE VERGROOTGLAS. Soos Dawie verlede Sondag genoem het, het die griep en verkoue , vir my en baie ander mense werklik by die korthare beet gehad.Ek sukkel nog om die hees stem weer te probeer terug kry na sy normale vlak. Maar nou-ja dit wil voorkom asof dit `n week en selfs twee weke en dalk nog meer kan neem om redelik te herstel.
In elk geval wil ek ook so ongeveer twee weke terug gaan en vir jou herinner daaraan dat ek gesê het dat ek dink en hoor mooi ek dink maar net dat die winter nog nie heeltemal verby is nie. ……………. en ja die afgelope paar dae hier van Woensdag af het `n lekker koue front oor die Kaapprovinsie in beweeg.
So by so dat daar selfs sneeu in dele in die Suid-Oos kaap en in die binneland voorspel is en toe ook geval het. Hier by ons in Pretoria het ons `n paar baie welkome reenbuie ontvang met gepaardgaande heelwat koeler weer.
Die groot bekommernis bly egter die Weskaap en omstreke. Damme daar het nou werklik ernstige water tekorte en dit lyk nie asof die reën gaan uitkoms bied nie.
Kom ons glo maar net dat daar wel uitkoms vir die gebied , al is dit laat met genoeg reën sal kom.
Reën of nie, ongelukkig moet die program voortgaan. Vandag wil ek kyk na SLIMfoon toepassings , hoe jy die toepassings verkry , asook die toestemming daarvoor en die opdateering van sulke toepassings.
Net so voor ek begin . Ek het `n baie goeie vriend en werklik skrander maar sekere goed kan hy maar net nie reg sê nie veral as dit nou by die selfoontaal kom nie. Hy sê altyd vir my, dat hy vir my, `n "WATCH UP" gestuur het in plaas van `n WHATS APP. Ek dink ook dat die vertalings van APPS as TOEPS nie heeltemal beskryf wat jy gebruik nie. Die woord TOEP het nou in elk geval al sy eie hokkie in die volksmonds gekry.
Kom ons kyk egter na so `n oorsig van APPS of TOEPS. …………….en as jy dit darem nou nie teen die tyd weet nie dan is `n APP `n "APPLICATION " en `n "TOEP" `n TOEPASSING.
Draagbare of mobiele apparaat soos "TABLETS" , SLIMTFONE, en HORLOSIES het van die mees primêre tegnologiese apparate geword wat die mens kan gebruik in sy persoonlike en proffesionele lewes.
Wat maak mobiele apparaat so veelsydig. Wel dit is basies dat miljoene APPS of TOEPS is wat van die internet afgelaai kan word. Hierdie TOEPS maak dit vir ons moontlik om baie meer produktief te wees, asook om vinnig met ander gebruikers, werkskollegas en vriende te kommunikeer en om bv. onderwys en opleiding te kan gee. Ongelukkkig, met die mag wat jy deur die toepassings kan verkry is daar ook baie risikos wat hand aan hand loop met die gebruik van die toepasssings.
Ek gaan vir jou `n paar stappe noem wat jy kan gebruik om toepassings te gebruik wat baie min en ek sê weer min risiko kan veroorsaak. Onthou ongeag van hoeveel sekuriteit daar toegepas word met die gebruik van die TOEPS is daar maar altyd `n moontlikheid van risiko.
Die eerste stap is , maak seker dat jy altyd `n TOEP aflaai van `n veilige en betroubare webwerf. KUBERkriminele het al die kuns absoluut verfyn om `n mobiele TOEP te skep en te laat lyk asof dit die ware Jakob is maar onderliggend is dit gelaai met virusse. Deur die virus TOEP te installeer kan die KUBERkrimineel vinnig beheer neem van jou sel of skootrekenaar en ja, hy of hulle kan byvoorbeeld jou bankrekening totaal leeg trek. Ek glo , as jy byvoorbeeld een van die SMARTfone het, kan die foon bepaal watter opsies jy het om TOEPS af te laai.
As jy in besit is van `n APPLE apparaat , iPAD of iPHONE om toepassings af te laai van die "APPLESTORE" is jy blybaar veilig want "APPLE" doen outomaties eers veiligheidstoetse voordat jy toegelaat word om wel die spesifieke TOEP af te laai. Daar is nog steeds die moontlikheid dat virus besmette TOEPS wel nog kan deurglip.
Daar is nog `n probleem. Sekere TOEPS vra jou om jou posisie te kan gebruik vir verskeie redes. Jy gaan sonder om te dink en klik JA op jou foon. Hierdie is glad nie veilig nie aangesien dit die opsiener of bestuurder van die TOEP jou inligting aan enige ander TOEP webwerf kan verskaf teen betaling. So wees baie versigtig as jy gevra word om jou "GEOposisie"of "GLOBALEPOSISIE" te verskaf. Dit kan baie moontlik tot jou nadeel gebruik word. Daar kan baie moontlik gesien word waar jy jou elke oomblik van die dag bevind. Dit klink vir my alteveel na "OUBOET HOU JOU DOP".
Bietjie goeie nuus maar ook `n waarskuwing. ANDROID mobiele apparaat is blykbaar `n bietjie anders. Android is ook glo `n bietjie meer buigbaar. Jy kan `n TOEP van enige plek op die INTERNET aflaai maar jy moet nog steeds streng oordeel en verantwoordelikheid aan die dag lê asgevolg van die feit dat nie alle TOEPS hier ook veilig is nie. Vir jou eie veiligheid word aanbeveel dat jou toepassings vir ANDROID mobiele eenhede net van "GOOGLE PLAY" aflaai. Moet dus nie jou ANDROID TOEP aflaai van ander webwerwe nie aangesien hierdie webwerwe baie moonlik die speelveld is van KUBERKRIMINELE is. Maak ook seker dat jy `n baie goeie antivirus program op jou selfoon , horlosie , iPHONE of iPAD installeer.
Ja en onthou ook die volgende. Hoe langer `n TOEP op `n webwerf verskyn word dit deur meer gebruikers afgelaai en word daar meer opmerkings, hetsy dit goed of sleg op die webwerf aangebring. Dit is opsigself dan ook vir jou `n aanduiding van hoe veilig of onveilig is die TOEP. …………….. en dan laastens as jy `n TOEP vir `n langtyd nie gebruik nie, verwyder dit van jou foon . Jy kan dit later weer aflaai met beter opgegradeerde voordele. Moet nie fabrieks- of vervaardigersstellings op jou apparaat probeer verander nie. Dit kan jou duur te staan kom.
Net weer `n laaste waarskuwing. Verwyder TOEPS wat vir `n lang tyd op jou mobielefoon is en laai die jongste uitgawe af. Dit werk beter en mag net meer veilig wees.
Net so voor ek afsluit. Wees verseker, dieselfde geld vir AANLYNaankope. jy aanlynaankope doen maak seker dat jy gebruik maak van `n veilige webwerf . Onnatuurlike goedkoop pryse op `n webwerf moet alreeds vir jou `n aanduiding wees dat jy uiters versigtig moet wees. Gewetenlose kriminele wag net dat jou debiet- of kredietkaart besonderhede bekend maak voordat hulle sal toeslaan en jou beroof.
Maak seker dat dit `n veilige webwerf is met `n posadres en dalk nog `n telefoonnommer ook. Wees op jou hoede vir swak gramatika en swak spelling. As `n webwerf lyk soos een wat jy al voorheen gesien het en dalk `n bietjie verskil moet jy rooiligte sien flikker.
Laastens , daar is nuwe tegnologie wat jou in staat stel om betalings te doen sonder om jou kredietkaart se nommer bekend te maak. Maak gebruik van kreditkaarte wat `n unieke nommer kan genereer vir elke aankoop wat jy aanlyn doen. Maak gebruik van bekende betalingsdienste soos byvoorbeeld PAYPAL. Daar is nog `n hele paar ander betalingsdienste.
Ek hoop jy gaan nie in een of ander slagyster trap as jy TOEPS aflaai of as jy aanlyn aankope doen nie.
Ek wens jou `n veilige TOEPASSING of TOEP aflaai en ook veilige aanlyn aankope.
Ek wens jou en jou familie `n aangename en gesonde dag en week toe, mag dit goed reën in die Kaap en elders.